钦定古今图书集成/明伦汇编/氏族典/第213卷 > 《四川总志》 > 何求
## 钦定古今图书集成/明伦汇编/氏族典/第213卷 > 《四川总志》 > 何求

按《南齐书何求传》，“求字子有，庐江灊人。父铄，宜都太
守。元嘉末，为宋文帝挽郎，解褐著作郎、中军卫军行
佐、太子舍人、平南参军、抚军主簿、太子洗马，丹阳吴
郡丞。清退无嗜欲。又除征北参军事、司徒主簿，太子
中舍人。泰始中，妻亡还吴，除中书郎，不拜。明帝崩，出
奔国哀，除为司空从事中郎，不就，乃除永嘉太守。求”
时寄住南涧寺，不肯诣台，乞于寺拜受，见许。一夜忽
乘小船逃归吴，隐虎丘山。复除黄门郎，不就。永明四
年，世祖以为大中大夫，又不就。七年卒，年五十六。初，
求母王氏为父所害，以此无宦情。